Tieners beseer toe bakkie omslaan ná begrafnisDie bakkie nadat dit omgeslaan het op pad terug van ‘n begrafnis. (Foto: ER24) Dertien mense, onder wie verskeie tieners, is in Fochville, Gauteng, beseer toe hulle van ŉ bakkie afgegooi is. Twee van die tieners het ernstige kopbeserings opgedoen. Die bakkie het Saterdag omstreeks 13:00 omgeslaan en die insittendes was glo op pad huis toe na ŉ begrafnis. “Met paramedici van ER24 se aankoms op die toneel, het hulle die pasiënte verspreid oor die toneel aangetref. Agt tieners, tussen die ouderdomme van 12 en 16, is ook op die toneel aangetref. Twee van hulle, onderskeidelik 15 en 16 jaar oud, het ernstige kopbeserings opgedoen,” het Werner Vermaak, woordvoerder van ER24 gesê. Twee ambulanshelikopters is na die toneel ontbied om die tieners na ŉ hospitaal te neem. “Die res van die pasiënte, onder wie vyf volwassenes wat matige beserings opgedoen het, is per ambulans of privaat voertuie na verskillende hospitale geneem.” Volgens Vermaak is dit nie seker presies hoe die ongeluk plaasgevind het nie.